title: 2012/592/EU: Sklep Evropskega parlamenta z dne 10. maja 2012 o razrešnici glede izvrševanja proračuna Evropske fundacije za izboljšanje življenjskih in delovnih razmer za proračunsko leto 2010#Resolucija Evropskega parlamenta z dne 10. maja 2012 s pripombami, ki so del sklepa o razrešnici glede izvrševanja proračuna Evropske fundacije za izboljšanje življenjskih in delovnih razmer za proračunsko leto 2010

text:
               17.10.2012

               SL

               Uradni list Evropske unije

               L 286/258

         SKLEP EVROPSKEGA PARLAMENTA
   z dne 10. maja 2012
   o razrešnici glede izvrševanja proračuna Evropske fundacije za izboljšanje življenjskih in delovnih razmer za proračunsko leto 2010
   (2012/592/EU)
   EVROPSKI PARLAMENT,

               —

               ob upoštevanju letnih računovodskih izkazov Evropske fundacije za izboljšanje življenjskih in delovnih razmer za proračunsko leto 2010,

               —

               ob upoštevanju poročila Računskega sodišča o letnih računovodskih izkazih Evropske fundacije za izboljšanje življenjskih in delovnih razmer za proračunsko leto 2010, skupaj z odgovori Fundacije (1),

               —

               ob upoštevanju priporočila Sveta z dne 21. februarja 2012 (06083/2012 – C7-0051/2012),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185,

               —

               ob upoštevanju Uredbe Sveta (EGS) št. 1365/75 z dne 26. maja 1975 o ustanovitvi Evropske fundacije za zboljšanje življenjskih in delovnih razmer (3), zlasti člena 16,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (4), zlasti člena 94 Uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor ter mnenja Odbora za zaposlovanje in socialne zadeve (A7-0116/2012),

               1.

               podeli razrešnico direktorju Evropske fundacije za izboljšanje življenjskih in delovnih razmer glede izvrševanja proračuna fundacije za proračunsko leto 2010;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje direktorju Evropske fundacije za izboljšanje življenjskih in delovnih razmer, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 366, 15.12.2011, str. 150.

      (2)  UL L 248, 16.9.2002, str. 1.

      (3)  UL L 139, 30.5.1975, str. 1.

      (4)  UL L 357, 31.12.2002, str. 72.

      RESOLUCIJA EVROPSKEGA PARLAMENTA
      z dne 10. maja 2012
      s pripombami, ki so del sklepa o razrešnici glede izvrševanja proračuna Evropske fundacije za izboljšanje življenjskih in delovnih razmer za proračunsko leto 2010
      EVROPSKI PARLAMENT,

                  —

                  ob upoštevanju letnih računovodskih izkazov Evropske fundacije za izboljšanje življenjskih in delovnih razmer za proračunsko leto 2010,

                  —

                  ob upoštevanju poročila Računskega sodišča o letnih računovodskih izkazih Evropske fundacije za izboljšanje življenjskih in delovnih razmer za proračunsko leto 2010, skupaj z odgovori Fundacije (1),

                  —

                  ob upoštevanju priporočila Sveta z dne 21. februarja 2012 (06083/2012 – C7-0051/2012),

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185,

                  —

                  ob upoštevanju Uredbe Sveta (EGS) št. 1365/75 z dne 26. maja 1975 o ustanovitvi Evropske fundacije za zboljšanje življenjskih in delovnih razmer (3), zlasti člena 16,

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (4), zlasti člena 94 Uredbe,

                  —

                  ob upoštevanju člena 77 in Priloge VI Poslovnika,

                  —

                  ob upoštevanju poročila Odbora za proračunski nadzor ter mnenja Odbora za zaposlovanje in socialne zadeve (A7-0116/2012),

                  A.

                  ker je Računsko sodišče navedlo, da je prejelo razumno zagotovilo o zanesljivosti letnih računovodskih izkazov za proračunsko leto 2010 ter o zakonitosti in pravilnosti z njimi povezanih transakcij;

                  B.

                  ker je Parlament 10. maja 2011 direktorju Evropske fundacije za izboljšanje življenjskih in delovnih razmer podelil razrešnico glede izvrševanja proračuna fundacije za proračunsko leto 2009 (5) in v resoluciji, ki spremlja sklep Parlamenta o razrešnici, med drugim:

                              —

                              pozval fundacijo, naj zagotovi dokazila o sklepih za izbiro osebja (na primer dokazila o merilih, ki jih morajo izpolniti kandidati, določenih na začetku postopka zaposlovanja), s katerimi bo zagotovila preglednost postopkov zaposlovanja,

                              —

                              pozval fundacijo, naj zagotovi razpoložljivost proračunskih sredstev šele po prejetju ustreznih namenskih prejemkov,

                              —

                              ugotovil, da je Računsko sodišče moralo podati pripombo na proračunsko in finančno poročilo fundacije, ki je vsebovalo resne napake, kar je kazalo na pomanjkljivosti v finančni organizaciji fundacije;

                  C.

                  ker je skupni proračun agencije za proračunsko leto 2010 znašal 20 900 000 EUR, kar predstavlja 3,4-odstotno zvišanje v primerjavi s proračunskim letom 2009; ker je bil v letu 2010 prispevek Unije k proračunu agencije 19 067 159 EUR, v letu 2009 (6) pa 19 450 000 EUR, kar predstavlja 0,97-odstotno zmanjšanje,

         Nadaljnji ukrepi glede ugotovitev Računskega sodišča iz leta 2009

                  1.

                  na podlagi letnega poročila o dejavnostih ugotavlja, da je fundacija po ugotovitvah Računskega sodišča iz leta 2009 sprejela naslednje obveznosti in ukrepe:

                              —

                              zavezala se je, da bo bolj pozorna na to, da bo v prihodnje zagotovila razpoložljivost proračunskih sredstev šele po prejetju ustreznih namenskih prejemkov,

                              —

                              fundacija se je zavezala, da bo bistveno izboljšala prizadevanja za zaključek poslovnih knjig za leto 2010 z dodatnim usposabljanjem in sredstvi; zagotovljeno je bilo, da so bili spoštovani vsi roki glede poslovnih knjig za leto 2010 in da v začasnih računovodskih izkazih za leto 2010 niso bile ugotovljene večje pomanjkljivosti,

                              —

                              manjkajoči register izjem je bil uveden 1. julija 2010,

                              —

                              pri postopkih za izbor uslužbencev ni bilo dokazov, da so bila merila, ki so jih morali kandidati doseči za povabilo na razgovor ali uvrstitev na rezervni seznam, določena pred pregledom prošenj; fundacija je merila sedaj vključila v poročila izbirne komisije,

                              —

                              fundacija je sprejela ukrepe za dodatno okrepitev postopkov ocenjevanja in pregleda, da bi se v prihodnje izognila napakam v postopku javnih naročil;

                  2.

                  poziva Računsko sodišče, naj organu za podelitev razrešnice potrdi, da ti ukrepi in obveze zadostujejo za odpravo pomanjkljivosti, ki jih je Računsko sodišče pri fundaciji odkrilo v letu 2009;

         Upravljanje proračuna in finančno poslovodenje

                  3.

                  opominja, da je prvotni prispevek Unije agenciji za leto 2010 znašal 19 067 159 EUR; vendar ugotavlja, da je bil k temu dodan znesek 762 841 EUR, pridobljen s povračilom presežka, kar pomeni, da je celoten prispevek Unije za leto 2010 znašal 19 830 000 EUR;

                  4.

                  je na podlagi vknjižb v letnih računovodskih izkazih seznanjen s tem, da je fundacija ob koncu leta 2010 objavila spremenjen proračun s skupnim zneskom 20 848 000 EUR; obžaluje, da agencija ni posredovala informacij o razlogih za te spremembe; poziva agencijo, naj to popravi in o tem obvesti organ za podelitev razrešnice;

                  5.

                  na podlagi letnega poročila o dejavnostih je seznanjen s tem, da je imela fundacija 98 % stopnjo izvrševanja proračuna glede proračunskih sredstev, za katera so bile prevzete obveznosti; iz letnih računovodskih izkazov ugotavlja zlasti, da je bila stopnja realizacije fundacije pri naslovu I (kadrovski odhodki) 99,8 %, pri naslovu II (uprava) 95,1 %, pri naslovu III (odhodki iz poslovanja) pa 96 %;

                  6.

                  na podlagi letnih računovodskih izkazov fundacije ugotavlja, da je bila stopnja realizacije proračunskih sredstev, prenesenih iz leta 2009 v leto 2010, glede plačil 96,1 % v primerjavi s 94,2 % v letu 2009;

         Človeški viri

                  7.

                  na podlagi letnega poročila o dejavnostih fundacije sklepa, da se je delež zapolnjenih delovnih mest, ki znaša 91 %, v letu 2010 izboljšal v primerjavi z letom 2009 (78 %);

         Uspešnost

                  8.

                  poudarja, da je glavna dejavnost fundacije prispevanje k vzpostavljanju boljših življenjskih in delovnih razmer s povečevanjem in širjenjem s tem povezanega znanja prek omrežij in raziskav; ugotavlja, da 68 % uslužbencev fundacije opravlja te operativne dejavnosti, preostanek pa upravne naloge; zato meni, da je zelo pomembno, da organ za podelitev razrešnice oceni učinkovitost in uspešnost procesa upravljanja raziskav v fundaciji;

                  9.

                  zlasti ugotavlja, da je fundacija v letu 2010 v svoji Mreži evropskih opazovalnic in raziskavah izvedla naslednje dejavnosti:

                              —

                              v Evropski opazovalnici industrijskih odnosov (EIRO): dodanih 357 posodobitev informacij; pet študij reprezentativnosti; letne posodobitve podatkov o plačilu in delovnem času ter industrijskih akcijah; letni pregled industrijskih odnosov; šest primerjalnih analitičnih poročil,

                              —

                              v Evropski opazovalnici delovnih pogojev (EWCO): dodanih 107 posodobitev informacij; šest primerjalnih analitičnih poročil o poklicnem napredovanju delavcev migrantov in samozaposlenih,

                              —

                              v Evropskem centru za spremljanje prestrukturiranja (ERM): dodanih 1 258 kratkih predstavitev o prestrukturiranju; štiri primerjalna analitična poročila,

                              —

                              pri drugi evropski raziskavi o kakovosti življenja: poročilo o sekundarni analizi o družinskem življenju in delu,

                              —

                              pri tretji evropski raziskavi o kakovosti življenja: priprava na terensko delo,

                              —

                              pri peti evropski raziskavi o delovnih pogojih: terensko delo s 44 000 razgovori v 34 državah; objava prvih ugotovitev (povzetek),

                              —

                              pri raziskavi o evropskih podjetjih: objavljeno pregledno poročilo, sekundarna analiza prožnostnih profilov podjetij in dela s krajšim delovnim časom;

                  10.

                  poziva fundacijo, naj zabeleži vse sklepe upravnega sveta glede raziskav, saj bi neprimerni standardi za dokumentiranje sprejetih sklepov lahko negativno vplivali na učinkovitost in uspešnost sporočanja teh sklepov; zlasti ugotavlja, da so v fundaciji glede tega prisotne pomanjkljivosti in da predsedujoči upravnemu svetu sprejetih sklepov ne podpiše vedno in ne navede datuma;

                  11.

                  poleg tega ugotavlja, da svetovalni odbori fundacije, ki so zadolženi za to, da upravni svet sodeluje v fazah priprave in ocenjevanja raziskav, nimajo niti opisa pristojnosti niti poslovnika za organizacijo svojih sej; meni, da bi lahko te pomanjkljivosti povzročile napačno razumevanje vloge in odgovornosti svetovalnih odborov, kar bi škodilo pripravi raziskav; zato poziva fundacijo, naj obravnava to stanje in organ za podelitev razrešnice obvesti o ukrepih, sprejetih v povezavi s tem;

                  12.

                  fundacijo poziva tudi, naj uvede pisne postopke, ki bodo opisovali njene osrednje dejavnosti; poudarja, do bi to lahko pomagalo fundaciji, da učinkoviteje uporabi svoja sredstva in prepozna morebitne pomanjkljivosti;

                  13.

                  kljub temu je seznanjen s prizadevanji fundacije za okrepitev nadzornih ukrepov in izboljšanje kakovosti raziskav; je zlasti seznanjen, da osebje obiskuje nekatere države, v katerih se izvajajo raziskave, da bi ocenilo, kako pogodbeni sodelavci izvajajo razgovore, in preizkusilo vprašalnik, ki se uporablja za izvedbo raziskav, tako da v nekaterih državah izvede kognitivne razgovore z omejenim številom delov vzorca;

         Notranja revizija

                  14.

                  je seznanjen s tem, da namestnik direktorja fundacije od februarja 2010 opravlja vlogo koordinatorja za notranji nadzor; je seznanjen s tem, da se letni delovni načrt za notranji nadzor spremlja na četrtletnih srečanjih odbora za notranji nadzor z vodjo uprave, vodjo kadrovske službe in vodjo operacij;

                  15.

                  na podlagi letnega poročila fundacije o dejavnostih ugotavlja, da so bile dejavnosti notranje revizije v letu 2010 osnovane na strateškem načrtu revidiranja za obdobje 2009–2011, ki temelji na ocenjevanju tveganja iz leta 2008; je seznanjen tudi s tem, da je bilo novo ocenjevanje tveganja izvedeno februarja 2011, na podlagi tega pa je bil pripravljen nov strateški načrt revidiranja za obdobje 2011–2013 z naslednjima temama:

                              —

                              revizija upravljanja raziskav – druga faza (2011),

                              —

                              poročanje/sestavni elementi izjave o zanesljivosti (2012);

                  16.

                  je seznanjen tudi s tem, da so za obdobje 2012–2013 predvidene naslednje teme:

                              —

                              upravljanje človeških virov: zaposlovanje, usposabljanje, ocenjevanje in sistem napredovanja,

                              —

                              upravljanje kakovosti izdelkov/odnosi s strankami/upravljanje z odnosi z zainteresiranimi stranmi,

                              —

                              upravljanje dokumentov,

                              —

                              upravljanje srečanj;

                  17.

                  je seznanjen s tem, da je služba za notranjo revizijo v letu 2010 načrtovala izvedbo revizije o tem, kako fundacija upravlja raziskave; je zaskrbljen, da zaradi omejene razpoložljivosti ključnega osebja fundacije med revizijo in nepopolne dokumentacije o upravljanju raziskav notranja služba za revizijo ni mogla zbrati dovolj revizijskih dokazov glede nekaterih modulov, katerih obseg temelji na tveganju; vendar je seznanjen s tem, da je bila na začetku leta 2011 izvedena dodatna faza te revizije in da bodo rezultati predstavljeni v letnem poročilu o notranji reviziji za leto 2011; poziva fundacijo, naj to poročilo pravočasno posreduje organu za podelitev razrešnice;

                  18.

                  je zaskrbljen, da je glede priporočila službe za notranjo revizijo o potrjevanju računovodskih sistemov prišlo do zamude; zlasti ugotavlja, da služba za notranjo revizijo to priporočilo šteje kot kritično; zato poziva fundacijo, naj glede tega nemudoma ukrepa in organ za podelitev razrešnice obvesti o ukrepih, sprejetih za odpravo te pomanjkljivosti;

                  19.

                  ugotavlja, da pet zelo pomembnih priporočil službe za notranjo revizijo ob koncu leta 2010 še ni bilo izvedenih; ugotavlja, da se ta priporočila navezujejo na potrebo po:

                              —

                              dokumentiranju postopka za upravljanje raziskav,

                              —

                              zagotovitvi, da so informacije za načrtovanje raziskav točne in kakovostne, in spremljanju načrtovanih dejavnosti,

                              —

                              posodobitvi priročnika za postopke za javna naročila ter okrepitvi skladnosti in dobre prakse,

                              —

                              dokumentiranju finančnih krogov,

                              —

                              uvedbi metodologije naknadnih kontrol;

                        na podlagi letnega poročila fundacije o dejavnostih ugotavlja, da fundacija navaja, da je izvedla tri zelo pomembna priporočila o finančnem poslovodenju, v letnem poročilu o notranji reviziji pa je navedeno, da je prišlo do zamude glede na izvirni akcijski načrt fundacije; zato poziva fundacijo in službo za notranjo revizijo, naj organ za podelitev razrešnice obvestita o dejanskem stanju teh priporočil;

                  20.

                  poziva fundacijo, naj ustrezno obravnava priporočila službe za notranjo revizijo in organ za podelitev razrešnice obvesti o ukrepih, sprejetih v zvezi s tem;

                  21.

                  kljub temu ugotavlja na podlagi letnega poročila fundacije o dejavnostih, da je bil po priporočilu službe za notranjo revizijo glede finančnega poslovodenja iz leta 2009 postopek za naknadno potrjevanje pregledan in posodobljen z oceno tveganja za utemeljitev izbire velikosti vzorca;

                  22.

                  opozarja na priporočila iz prejšnjih poročil o razrešnici, navedena v Prilogi k tej resoluciji;

                  23.

                  sporoča, da so druge ugotovitve horizontalne narave, ki spremljajo sklep o razrešnici, zbrane v resoluciji z dne 10. maja 2012 (7) o uspešnosti, finančnem poslovodenju in nadzoru agencij.

         (1)  UL C 366, 15.12.2011, str. 150.

         (2)  UL L 248, 16.9.2002, str. 1.

         (3)  UL L 139, 30.5.1975, str. 1.

         (4)  UL L 357, 31.12.2002, str. 72.

         (5)  UL L 250, 27.9.2011, str. 210.

         (6)  UL L 64, 12.3.2010, str. 505.

         (7)  Sprejeta besedila, P7_TA(2012)0164 (glej stran 388 tega Uradnega lista).

      PRILOGA

         PRIPOROČILA EVROPSKEGA PARLAMENTA IZ PREJŠNJIH LET

                  Evropska fundacija za izboljšanje življenjskih in delovnih razmer

                  2006

                  2007

                  2008

                  2009

                  Uspešnost

                  ni podatkov

                  ni podatkov

                  Poziva fundacijo, naj določi diahronično analizo operacij, izvedenih v tem letu in prejšnjih letih, podobno naknadni analizi, izvedeni v prejšnjih letih

                              —

                              Spodbuja fundacijo, naj še naprej razvija „sistem spremljanja uspešnosti fundacije Eurofound“, ki zagotavlja, da uprava v procesu odločanja in pri načrtovanju upošteva rezultate spremljanja uspešnosti ter da se izvajajo redne raziskave za pridobivanje povratnih informacij od ciljnih skupin

                              —

                              Podpira priporočilo zunanjega ocenjevalca, da je treba bolje opredeliti ciljne skupine fundacije na nacionalni ravni in vzpostaviti mrežo kontaktnih točk na temelju nacionalnih organov, zastopanih v upravnem odboru fundacije

                  Prenos sredstev za poslovanje

                  Stopnja izvrševanja odobritev za prevzem obveznosti za leto 2006 je bila več kot 97 %. Stopnja prenosa za operativne odhodke je bila 43 %. Proračunsko načelo enoletnosti tako ni bilo dosledno upoštevano

                  ni podatkov

                  Fundacija bi morala izvesti ukrepe za preprečitev pomanjkljivosti pri načrtovanju in programiranju, da bi izpolnila načelo enoletnosti

                              —

                              Poziva fundacijo, naj zagotovi razpoložljivost proračunskih sredstev šele po prejetju ustreznih namenskih prejemkov

                              —

                              Ugotavlja, da je Računsko sodišče moralo podati komentar na proračunsko in finančno poročilo fundacije, ki je vsebovalo resne napake, kar je kazalo na pomanjkljivosti v njeni finančni organizaciji

                  Prenos proračunskih sredstev brez dokazil

                  ni podatkov

                  ni podatkov

                  Proračunske prerazporeditve niso bile primerno utemeljene

                  ni podatkov

                  Postopki javnih naročil

                  ni podatkov

                  Odstopanja glede postopka finančnega vrednotenja in meril za izbor, ki ne dovoljujejo primerne uspešnosti vrednotenja končne sposobnosti kandidatov

                  Poziva fundacijo, naj si prizadeva za izboljšanje spremljanja svojih pogodb in načrtovanja svojih postopkov javnih naročil

                  Poziva fundacijo, naj sprejme ukrepe za izboljšanje svojih postopkov ocenjevanja in pregleda, da bi se v prihodnje izognila napakam v postopku javnih naročil

                  Človeški viri

                  Postopki zaposlovanja niso popolnoma pregledni in nediskriminatorni

                  Postopki zaposlovanja niso popolnoma pregledni in nediskriminatorni

                              —

                              Poziva fundacijo, naj sprejme ukrepe, da bo bolje predvidevala odhode uslužbencev na ključnih položajih, in naj število uslužbencev pregledno vnese v poročilo o dejavnostih

                              —

                              V postopkih zaposlovanja fundacije so bile izvedene izboljšave

                  Poziva fundacijo, naj zagotovi dokazila o sklepih za izbiro osebja, s katerimi bo zagotovila preglednost postopkov zaposlovanja. Poziva fundacijo, naj nemudoma izboljša to stanje in organ za podelitev razrešnice obvesti o doseženem napredku

                  Notranja revizija

                  Poziva k izboljšanju finančnega poslovodenja: dve pogodbi nista bremenili proračuna ustreznega leta

                  Poziva k izboljšanju finančnega poslovodenja: vračljivi DDV v vrednosti 376 611 EUR za proračunsko leto 2007 ni bil izterjan do konca leta

                              —

                              Poziva fundacijo, naj sprejme ukrepe za izboljšanje svojih računovodskih izkazov

                              —

                              Poziva fundacijo, naj sprejme ukrepe za izpolnitev 28 od 54 priporočil, ki jih je podala služba za notranjo revizijo → tj. naj uvede standarde notranje kontrole; naj spremlja izvajanje drugih standardov notranje kontrole; naj uvede učinkovit sistem za načrtovanje in spremljanje

                              —

                              Izvedeni sta bili dve od osmih priporočil službe za notranjo revizijo

                              —

                              Poziva fundacijo, naj nemudoma izvede priporočila poročila službe za notranjo revizijo o finančnem poslovodenju in organ za podelitev razrešnice obvesti o napredku, doseženem v zvezi s tem


title: 2012/574/EU: Sklep Evropskega parlamenta z dne 10. maja 2012 o razrešnici glede izvrševanja proračuna Evropske agencije za kemikalije za proračunsko leto 2010#Resolucija Evropskega parlamenta z dne 10. maja 2012 s pripombami, ki so del sklepa o razrešnici glede izvrševanja proračuna Evropske agencije za kemikalije za proračunsko leto 2010

text:
               17.10.2012

               SL

               Uradni list Evropske unije

               L 286/192

         SKLEP EVROPSKEGA PARLAMENTA
   z dne 10. maja 2012
   o razrešnici glede izvrševanja proračuna Evropske agencije za kemikalije za proračunsko leto 2010
   (2012/574/EU)
   EVROPSKI PARLAMENT,

               —

               ob upoštevanju letnih računovodskih izkazov Evropske agencije za kemikalije za proračunsko leto 2010,

               —

               ob upoštevanju poročila Računskega sodišča o letnih računovodskih izkazih Evropske agencije za kemikalije za proračunsko leto 2010, skupaj z odgovori Agencije (1),

               —

               ob upoštevanju priporočila Sveta z dne 21. februarja 2012 (06083/2012 – C7-0051/2012),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

               —

               ob upoštevanju Uredbe (ES) št. 1907/2006 Evropskega parlamenta in Sveta (3) o ustanovitvi Evropske agencije za kemikalije, zlasti člena 97 Uredbe,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (4), zlasti člena 94 Uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor in mnenja Odbora za okolje, javno zdravje in varnost hrane (A7-0126/2012),

               1.

               podeli razrešnico izvršnemu direktorju Evropske agencije za kemikalije glede izvrševanja proračuna agencije za proračunsko leto 2010;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje izvršnemu direktorju Evropske agencije za kemikalije, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 366, 15.12.2011, str. 33.

      (2)  UL L 248, 16.9.2002, str. 1.

      (3)  UL L 396, 30.12.2006, str. 1.

      (4)  UL L 357, 31.12.2002, str. 72.

      RESOLUCIJA EVROPSKEGA PARLAMENTA
      z dne 10. maja 2012
      s pripombami, ki so del sklepa o razrešnici glede izvrševanja proračuna Evropske agencije za kemikalije za proračunsko leto 2010
      EVROPSKI PARLAMENT,

                  —

                  ob upoštevanju letnih računovodskih izkazov Evropske agencije za kemikalije za proračunsko leto 2010,

                  —

                  ob upoštevanju poročila Računskega sodišča o letnih računovodskih izkazih Evropske agencije za kemikalije za proračunsko leto 2010, skupaj z odgovori Agencije (1),

                  —

                  ob upoštevanju priporočila Sveta z dne 21. februarja 2012 (06083/2012 – C7-0051/2012),

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

                  —

                  ob upoštevanju Uredbe (ES) št. 1907/2006 Evropskega parlamenta in Sveta (3) o ustanovitvi Evropske agencije za kemikalije, zlasti člena 97 Uredbe,

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (4), zlasti člena 94 Uredbe,

                  —

                  ob upoštevanju člena 77 in Priloge VI Poslovnika,

                  —

                  ob upoštevanju poročila Odbora za proračunski nadzor in mnenja Odbora za okolje, javno zdravje in varnost hrane (A7-0126/2012),

                  A.

                  ker je Računsko sodišče navedlo, da je prejelo razumno zagotovilo o zanesljivosti letnih računovodskih izkazov Evropske agencije za kemikalije (v nadaljevanju: agencija) za proračunsko leto 2010 ter o zakonitosti in pravilnosti z njimi povezanih transakcij,

                  B.

                  ker je Parlament 10. maja 2011 izvršnemu direktorju agencije podelil razrešnico glede izvrševanja proračuna agencije za proračunsko leto 2009 (5) in v resoluciji, ki spremlja sklep Parlamenta o razrešnici, med drugim:

                              —

                              pozval agencijo, naj organ za podelitev razrešnice obvesti o ukrepih za izboljšanje kontrolnega sistema, ki jih je sprejela, da bi utrdila finančne poti, delovne procese, akcijske načrte in ocene tveganja,

                              —

                              spodbudil agencijo, naj učinkovito poskrbi, da:

                                          —

                                          bo imela vse elemente za sklepe o financiranju,

                                          —

                                          bodo informacije, potrebne na posameznih ravneh znotraj organizacije, ustrezno opredeljene in posredovane,

                                          —

                                          bodo v letnem delovnem programu prikazana vsa sredstva, ki so na voljo v proračunu,

                                          —

                                          bodo dokumenti o finančnih postopkih in kontrolni seznami dokončani in posodobljeni,

                              —

                              pozval agencijo, naj še naprej izboljšuje načrtovanje in spremljanje javnih naročil in proračunskega poslovodenja, da bi zmanjšala obseg sredstev, ki jih je treba prenesti v naslednje proračunsko leto;

                  C.

                  ker je skupni proračun agencije za proračunsko leto 2010 znašal 75 500 000 EUR, kar je v primerjavi z letom 2009, ko je znašal 70 400 000 EUR, povečanje za 7,24 %,

                  D.

                  ker je agencija od Evropske unije in Efte prejela začasni prispevek v višini 36 000 000 EUR;

         Upravljanje proračuna in finančno poslovodenje

                  1.

                  ugotavlja, da je Računsko sodišče poročalo, da je proračun agencije za leto 2010 znašal 75 000 000 EUR, medtem ko je agencija poročala, da je njen proračun v tem proračunskem letu znašal 75 500 000 EUR;

                  2.

                  iz navedb agencije ugotavlja, da se financira s pristojbinami, ki jih industrija plača za registracijo kemičnih snovi, in morebitnimi prispevki Unije;

                  3.

                  opominja, da je začetni prispevek Unije agenciji za leto 2010 znašal 25 305 000 EUR; ugotavlja pa, da je bil k temu dodan znesek 8 700 000 EUR, pridobljen z izterjavo presežka, kar pomeni, da je celoten prispevek Unije za leto 2010 (6) znašal 34 005 000 EUR; poleg tega potrjuje, da je bila glede na to, da bo prihodek iz pristojbin vplačan šele proti koncu leta, subvencija Unije potrebna za kritje stroškov do oktobra 2010;

                  4.

                  ugotavlja, da agencija navaja, da je začasni prispevek Unije za leto 2010 znašal 36 000 000 EUR, čeprav ta znesek vključuje prispevek Efte;

                  5.

                  na podlagi poročila agencije o upravljanju proračuna in finančnem poslovodenju potrjuje, da se je agencija obvezala, da bo ob prejemu ustreznega opomina dolžniku v celoti povrnila začasni prispevek Unije Komisiji; iz navedb agencije ugotavlja, da je bil začasni prispevek povrnjen marca 2011 in da so bile Komisiji plačane obresti;

                  6.

                  iz poročila agencije o upravljanju proračuna in finančnem poslovodenju je seznanjen s tem, da je začetni proračun agencije za leto 2010 znašal 86 481 700 EUR; vendar ugotavlja, da je med letom upravni odbor sprejel dve spremembi proračuna, ki sta proračunske odhodke skupno zmanjšali za 11 000 000 EUR (12,75 %);

                  7.

                  na podlagi omenjenega poročila ugotavlja, da je bil proračun za naslov I v letu 2010 v znesku 47 214 285 EUR s spremembo zmanjšan za 8 %, to je za 3 787 650,18 EUR; priznava utemeljitev agencije, da je bil glavni razlog za zmanjšanje to, da je zaposlovanje potekalo počasneje, kot je bilo prvotno načrtovano; poleg tega ugotavlja, da je skupna stopnja izvrševanja za naslov I dosegla 97,2 %;

                  8.

                  iz omenjenega poročila je razbral, da so odhodki iz naslova II predstavljali 92,4 % spremenjenega proračuna (10 739 727,92 EUR v primerjavi z 11 624 281,05 EUR), in sicer zaradi razveljavitve več svetovalnih projektov za IT, ki se bodo izvedli na podlagi prihodnje pogodbe z zunanjimi izvajalci leta 2011;

                  9.

                  iz letnega poročila o dejavnostih agencije ugotavlja, da je slednji uspelo obdelati skoraj 23 000 vplačil pristojbin, tako da je gotovinski saldo iz tega naslova znašal 349 700 000 EUR;

                  10.

                  na podlagi poročila Računskega sodišča ugotavlja, da se je začela agencija v letu 2010 v celoti financirati z lastnimi dejavnostmi, vendar je mogoče njeno finančno uredbo še spremeniti, tako da se vanjo vključi mehanizem za ohranjanje presežka prihodkov za financiranje prihodnjih dejavnosti;

                  11.

                  je seznanjen z odgovorom agencije, ki pravi, da bo predlog mehanizma za upravljanje presežka prihodkov vključila ob prihodnjem pregledu svoje finančne uredbe; iz letnega poročila o dejavnostih agencije je seznanjen, da je bil dosežen dogovor z zunanjim in zelo cenjenim skrbnikom in da se pripravlja še en dogovor za zagotovitev varovanja in razpršitev tveganja v povezavi z akumuliranimi denarnimi rezervami, ki bi morale biti glavni vir financiranja agencije do sprejetja naslednjega finančnega okvira 2014–2020; iz navedb agencije je seznanjen, da so bile pri Evropski investicijski banki in pri centralni banki Finske oblikovane denarne rezerve za upravljanje sredstev;

         Prenos proračunskih sredstev

                  12.

                  na podlagi poročila agencije o proračunskem upravljanju in finančnem poslovodenju ugotavlja, da se prenesena sredstva za prevzem obveznosti in plačila v višini 12 254 740,59 EUR v glavnem nanašajo na stroške IT za podporo delovanju (5 747 560,42 EUR) in splošno upravljanje agencije (1 555 943,82 EUR);

                  13.

                  na podlagi tega poročila ugotavlja tudi, da je bilo skupaj razveljavljenih 2 533 156,09 EUR sredstev za prevzem obveznosti in plačil, ki so bila prenesena iz proračuna za leto 2009; ugotavlja, da se to nanaša predvsem na naslov II;

                  14.

                  obžaluje, da Računsko sodišče v svojem poročilu o letnih računovodskih izkazih agencije za proračunsko leto 2010 ne omenja sredstev agencije, ki so bila prenesena in razveljavljena;

                  15.

                  pozdravlja dejstvo, da si agencija prizadeva za izboljšanje načrtovanja in spremljanja virov in da je uvedla smernice za spodbujanje načela enoletnosti; zlasti potrjuje navedbe agencije, da ji je uspelo zmanjšati stopnjo prenosov z 29,7 % v letu 2009 na 16,3 % v letu 2010;

                  16.

                  poleg tega poudarja, da je glede na to, da agencija v vseh svojih naslovih uporablja proračunska sredstva, ki še niso bila ločena, nerealno pričakovati, da bodo za vse dejavnosti, načrtovane v proračunu za posamezno koledarsko leto, prevzete obveznosti in da bodo plačane v istem proračunskem letu, zlasti za projektne operativne odhodke (npr. razvoj sistemov IT);

         Postopek za javna naročila

                  17.

                  na podlagi letnega poročila o dejavnostih agencije ugotavlja, da je bilo v letu 2010 opravljenih 350 postopkov javnih naročil, vključno z večletnimi okvirnimi pogodbami za svetovalne storitve za IT, varnost, kakovost in upravljanje, različne zadeve, povezane s komunikacijo, in jezikovno usposabljanje;

                  18.

                  zlasti ugotavlja, da je velik del oddaje naročil potekal v sklopu obstoječih okvirnih pogodb na področju svetovalnih storitev za IT ter za znanstvena, tehnična, okoljska in družbenoekonomska vprašanja, povezana z registracijo, evalvacijo, avtorizacijo in omejevanjem kemikalij (REACH);

         Upravljanje človeških virov

                  19.

                  na podlagi letnega poročila o dejavnostih agencije ugotavlja, da je agencija v letu 2010 zaposlila več kot 120 novih uslužbencev; zlasti ugotavlja, da je bil močan poudarek na zaposlovanju strokovnjakov, da bi okrepili znanstvene zmogljivosti agencije; poleg tega ugotavlja, da je prednost imelo zaposlovanje na srednji in višji vodstveni ravni, da bi z januarjem 2011 zagotovili izvajanje nove organizacijske strukture;

                  20.

                  poziva agencijo, naj pri pripravi svojega delovnega programa bolje načrtuje dejavnosti in projekte, povezane s človeškimi viri; na podlagi letnega poročila o dejavnostih agencije zlasti ugotavlja, da zaradi visoke stopnje in vpliva, ki so ga roki za registracijo imeli na kadrovske postopke, usposabljanje ni bilo prednostna naloga, več kadrovskih projektov pa je bilo odloženih oziroma vodenih na nižji ravni od začetnih načrtov;

         Navzkrižje interesov

                  21.

                  glede na to, da agencija sodeluje pri sprejemanju odločitev, ki so bistvenega pomena za potrošnike, in da je izpostavljena zaradi svojega vpliva na industrijo, pričakuje, da bo prejel ugotovitve in priporočila iz posebnega poročila o primerih navzkrižja interesov, ki naj bi ga Računsko sodišče sprejelo še pred koncem junija 2012, in da bo lahko razpravljal o njih;

                  22.

                  meni, da mora agencija po začetni fazi vzpostavitve, ko je bila osredotočena na postopke, zdaj zagotoviti, da bodo proračunska sredstva in kadrovski viri dodeljeni na način, ki ji bo omogočal nemoteno delo s snovmi, zlasti njihovo ocenjevanje, omejevanje in dovoljevanje njihove uporabe;

         Notranja revizija

                  23.

                  meni, da je agenciji z razvojem sistema upravljanja kakovosti (ISO9001) uspelo izboljšati svoje upravne postopke (vključno s finančnimi tokovi) in delovanje; poleg tega pozdravlja dejstvo, da je agencija oceno tveganja vključila med prednostne naloge za revizije in letni delovni načrt ter da se po potrebi nanj opira pri sprejemanju odločitev; meni, da je to najboljša praksa, ki bi ji morale slediti tudi preostale agencije;

                  24.

                  na podlagi podatkov agencije ugotavlja, da je služba za notranjo revizijo izvedla svetovalno nalogo glede pripravljenosti na registracijo, ki je bila objavljena in poslana izvršnemu direktorju agencije 14. aprila 2010; poudarja, da je cilj te revizije oceniti, kako je agencija pripravljena na izpolnjevanje rokov za registracijo v prihodnje;

                  25.

                  v povezavi s tem pozdravlja, da je agencija ustanovila posebno enoto za registracijo in oddajo ter namensko skupino za reševanje nepredvidenih težav; kljub temu agencijo poziva, naj bo doslednejša pri obravnavi dokumentov; ugotavlja, da je to nujen pogoj za registracijske dejavnosti in da bi agencija morala okrepiti tovrstna prizadevanja ter uveljaviti standardni postopek za posodabljanje pravil za registracijo ter zadostno sledljivost podatkov in dokumentacije o sprejetih sklepih za posodobitev pravil;

                  26.

                  poleg tega agencijo poziva, naj uslužbence, odgovorne za registracijo, z usposabljanjem (in zlasti srednje vodstvo v enoti) in z oblikovanjem podpornih ureditev za ključno osebje pripravi na večji obseg dela glede na sedanje stanje; opozarja, da bi se moralo delo enote za registracijo osredotočati na temeljne dejavnosti, ki zahtevajo specifično znanje o registraciji;

                  27.

                  poziva agencijo, naj pri pripravi ustreznih kazalnikov in orodij, ki jih bo uporabljala, upošteva specifično metodologijo poročanja od zgoraj navzdol/od spodaj navzgor ter jasne smernice;

                  28.

                  na podlagi podatkov agencije ugotavlja, da je oddelek za notranjo revizijo v letu 2010 opravil dve notranji reviziji zanesljivosti, in sicer: o podpornem procesu za uslužbence in o izdajanju računov za pristojbine;

         Uspešnost

                  29.

                  je seznanjen s tem, da sta se konec leta 2010 iztekla dva pomembna roka za REACH in uredbo o razvrščanju, označevanju in pakiranju; zato pozdravlja dejstvo, da je agencija uspešno sprejela in obravnavala 25 000 registracijskih dosjejev za 4 300 kemičnih snovi, ki so v Evropi v splošni uporabi ali so najbolj nevarne, in več kot 3 milijone prijav za več kot 100 000 snovi, ki so razvrščene in jih je treba označiti, da bi zaščitili uporabnika;

                  30.

                  pozdravlja pobudo agencije, da se bo bolj posvetila strankam in izboljšala postopke povratnih informacij; izraža veliko zadovoljstvo, da je agencija namenila posebno pozornost komunikacijskim dejavnostim, na primer dnevom za interesne skupine, publikacijam in službi za podporo;

                  31.

                  je zadovoljen z uspešnim delom agencije pri izvajanju zakonodaje o kemikalijah Unije;

                  32.

                  spremlja dogajanje v zvezi s pogodbami o IT zaradi znatnih stroškov, ki so nastali pri tem, in zamud v fazi vzpostavitve;

         Vloga koordinatorja mreže agencij

                  33.

                  čestita agenciji, da je v postopku razrešnice za leto 2010 učinkovito opravljala delo koordinatorja mreže agencij;

                  34.

                  opozarja na priporočila iz prejšnjih poročil o razrešnici, navedena v Prilogi k tej resoluciji;

                  35.

                  sporoča, da so druge ugotovitve horizontalne narave, ki spremljajo sklep o razrešnici, zbrane v resoluciji z dne 10. maja 2012 (7) o uspešnosti, finančnem poslovodenju in nadzoru agencij.

         (1)  UL C 366, 15.12.2011, str. 33.

         (2)  UL L 248, 16.9.2002, str. 1.

         (3)  UL L 396, 30.12.2006, str. 1.

         (4)  UL L 357, 31.12.2002, str. 72.

         (5)  UL L 250, 27.9.2011, str. 150.

         (6)  UL L 64, 12.3.2010, str. 447.

         (7)  Sprejeta besedila, P7_TA(2012)0164 (glej stran 388 tega Uradnega lista).

      PRILOGA

         PRIPOROČILA EVROPSKEGA PARLAMENTA IZ PREJŠNJIH LET

                  Evropska agencija za kemikalije

                  2008

                  2009

                  Uspešnost

                  Agenciji bi koristilo, če bi razvila postopke za povratne informacije in če bi se bolj osredotočila na potrošnike.

                  Zahteval je, da Računsko sodišče opravi revizije uspešnosti poslovanja agencije.

                  Upravljanje proračuna in finančno poslovodenje

                              —

                              Agencijo je pozval, naj sprejme ukrepe za izboljšanje načrtovanja in spremljanja svojih sredstev in proračunskih odobritev (41 % sredstev za prevzem obveznosti za operativne dejavnosti je bilo prenesenih in več kot 37,5 % jih je bilo razveljavljenih).

                              —

                              Komisijo je pozval, naj prouči načine za zagotovitev, da se načelo upravljanja na podlagi potreb izvaja v celoti (denarne rezerve v letu 2008: 18 747 210,75 EUR).

                  Agencijo je pozval, naj še naprej izboljšuje načrtovanje in spremljanje javnih naročil in proračunskega poslovodenja, da bi zmanjšala obseg sredstev, ki jih je treba prenesti v naslednje proračunsko leto. Ugotovil je, da je Računsko sodišče poročalo o prenosu proračunskih sredstev v znesku 20 000 000 EUR (29 % celotnega proračuna agencije) v proračunsko leto 2010, pri čemer približno 88 % tega zneska ustreza dejavnostim, ki ob koncu leta še niso bile izvedene (oziroma v nekaterih primerih blagu, ki še ni bilo dobavljeno). Ugotovil je še, da je bilo 5 % proračunskih sredstev (3 000 000 EUR) preklicanih.

                  Človeški viri

                              —

                              Agencijo je opozoril, naj poskrbi za izvajanje postopka zaposlovanja:

                              —

                              vprašanja preglednosti: pri 14 postopkih ni bila zagotovljena neodvisnost članov izbirne komisije, saj je komisiji predsedoval sam direktor.

                              —

                              Agenciji je čestital, da je sprejela odločitev, da direktor ne bo več udeležen pri sprejemanju odločitev izbirnih komisij.

                              —

                              Agencijo je pozval, naj uvede natančno določene postopke primopredaje.

                  Za agencijo je pomembno, da še naprej spremlja izvrševanje svojega proračuna in uresničevanje načrta zaposlovanja.

                  Notranja revizija

                  Revizija treh postopkov je pokazala na pomanjkljivosti dokumentacije, ki povzema delo izbirnih komisij (manjkale so utemeljitve).

                              —

                              Izvršnega direktorja agencije je pozval, naj organ za podelitev razrešnice obvesti o vsebini tega revizijskega načrta.

                              —

                              Agencijo je pozval, naj organ za podelitev razrešnice obvesti o ukrepih za izboljšanje kontrolnega sistema, ki jih je sprejela, predvsem ukrepih za izboljšanje finančnih poti, delovnih procesov, revizij, akcijskih načrtov in ocen tveganja.

                              —

                              Agencijo je spodbudil, naj učinkovito poskrbi, da:

                                          —

                                          bo imela vse elemente za sklepe o financiranju,

                                          —

                                          bodo informacije, potrebne na posameznih ravneh znotraj organizacije, ustrezno opredeljene in posredovane,

                                          —

                                          bodo iz delovnega programa razvidna vsa razpoložljiva proračunska sredstva,

                                          —

                                          bodo dokumenti o finančnih postopkih in kontrolni seznami dokončani in posodobljeni.


title: 2013/580/EU: Sklep Evropskega parlamenta z dne 17. aprila 2013 o razrešnici glede izvrševanja proračuna Evropskega organa za zavarovanja in poklicne pokojnine za proračunsko leto 2011#Resolucija Evropskega parlamenta z dne 17. aprila 2013 s pripombami, ki so del sklepa o razrešnici glede izvrševanja proračuna Evropskega organa za zavarovanja in poklicne pokojnine za proračunsko leto 2011

text:
               16.11.2013

               SL

               Uradni list Evropske unije

               L 308/241

         SKLEP EVROPSKEGA PARLAMENTA
   z dne 17. aprila 2013
   o razrešnici glede izvrševanja proračuna Evropskega organa za zavarovanja in poklicne pokojnine za proračunsko leto 2011
   (2013/580/EU)
   EVROPSKI PARLAMENT,

               —

               ob upoštevanju končnih letnih računovodskih izkazov Evropskega organa za zavarovanja in poklicne pokojnine za proračunsko leto 2011,

               —

               ob upoštevanju poročila Računskega sodišča o letnih računovodskih izkazih Evropskega organa za zavarovanja in poklicne pokojnine za proračunsko leto 2011, skupaj z odgovori organa (1),

               —

               ob upoštevanju priporočila Sveta z dne 12. februarja 2013 (05753/2013 – C7-0041/2013),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208 Uredbe,

               —

               ob upoštevanju Uredbe (EU) št. 1094/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za zavarovanja in poklicne pokojnine) in o spremembi Sklepa št. 716/2009/ES ter razveljavitvi Sklepa Komisije 2009/79/ES (4), zlasti člena 64 Uredbe,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), zlasti člena 94 Uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor ter mnenja Odbora za ekonomske in monetarne zadeve (A7-0114/2013),

               1.

               podeli razrešnico izvršnemu direktorju Evropskega organa za zavarovanja in poklicne pokojnine glede izvrševanja proračuna organa za proračunsko leto 2011;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje izvršnemu direktorju Evropskega organa za zavarovanja in poklicne pokojnine, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 388, 15.12.2012, str. 104.

      (2)  UL L 248, 16.9.2002, str. 1.

      (3)  UL L 298, 26.10.2012, str. 1.

      (4)  UL L 331, 15.12.2010, str. 48.

      (5)  UL L 357, 31.12.2002, str. 72.

      RESOLUCIJA EVROPSKEGA PARLAMENTA
      z dne 17. aprila 2013
      s pripombami, ki so del sklepa o razrešnici glede izvrševanja proračuna Evropskega organa za zavarovanja in poklicne pokojnine za proračunsko leto 2011
      EVROPSKI PARLAMENT,

                  —

                  ob upoštevanju končnih letnih računovodskih izkazov Evropskega organa za zavarovanja in poklicne pokojnine za proračunsko leto 2011,

                  —

                  ob upoštevanju poročila Računskega sodišča o letnih računovodskih izkazih Evropskega organa za zavarovanja in poklicne pokojnine za proračunsko leto 2011, skupaj z odgovori organa (1),

                  —

                  ob upoštevanju priporočila Sveta z dne 12. februarja 2013 (05753/2013 – C7-0041/2013),

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208 Uredbe,

                  —

                  ob upoštevanju Uredbe (EU) št. 1094/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za zavarovanja in poklicne pokojnine) in o spremembi Sklepa št. 716/2009/ES ter razveljavitvi Sklepa Komisije 2009/79/ES (4), zlasti člena 64 Uredbe,

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), zlasti člena 94 Uredbe,

                  —

                  ob upoštevanju člena 77 in Priloge VI Poslovnika,

                  —

                  ob upoštevanju poročila Odbora za proračunski nadzor ter mnenja Odbora za ekonomske in monetarne zadeve (A7-0114/2013),

                  A.

                  ker je Računsko sodišče navedlo, da je prejelo zadostno zagotovilo o zanesljivosti letnih računovodskih izkazov Evropskega organa za zavarovanja in poklicne pokojnine (v nadaljevanju: organ) za proračunsko leto 2011 ter o zakonitosti in pravilnosti z njimi povezanih transakcij,

                  B.

                  ker je bil ta organ, na novo ustanovljena agencija, ki ima sedež v Frankfurtu na Majni, ustanovljen z Uredbo (EU) št. 1094/2010 in je uradno začel delovati 1. januarja 2011 kot neodvisen organ,

                  C.

                  ker bi bilo treba ta organ obravnavati v kontekstu prevzema nalog od svojega predhodnika, Odbora evropskih nadzornikov za zavarovanja in poklicne pokojnine (CEIOPS), od katerega je organ, razen svojega novega mandata, prevzel vse obstoječe in že začete naloge ter pristojnosti (vsa sredstva, obveznosti in vse tekoče operacije CEIOPS so bile samodejno prenesene na novi organ),

                  D.

                  ker je organ del Evropskega sistema finančnih nadzornikov in tesno sodeluje s svojimi sorodnimi organi, Evropskim bančnim organom ter Evropskim organom za vrednostne papirje in trge, v okviru skupnega odbora, in z Evropskim odborom za sistemska tveganja,

                  E.

                  ker so celotna dodeljena proračunska sredstva organa za leto 2011 znašala 10 667 000 EUR;

                  F.

                  ker je bilo v skladu z uredbo o ustanovitvi organa (6) 55 % proračuna za leto 2011 financiranega s prispevki držav članic in držav Evropskega združenja za prosto trgovino (Efta), 45 % proračuna pa je bilo financiranega iz proračuna Unije,

                  G.

                  ker je konec leta 2011 organ zabeležil pozitivno realizacijo proračuna v višini 2 804 969,81 EUR (7) (po odbitku razlik v menjalnem tečaju v višini 2 437,59 EUR), kar je bilo v računovodskih izkazih zabeleženo kot obveznost do Komisije,

         Upravljanje proračuna in finančno poslovodenje

                  1.

                  na podlagi poročila o proračunu (8) ugotavlja, da je začetni prispevek Unije za proračun organa za leto 2011 znašal 4 267 000 EUR; ugotavlja, da je bilo to prvo leto delovanja organa;

                  2.

                  na podlagi letnih računovodskih izkazov ugotavlja, da je celotni dodeljeni proračun za leto 2011 znašal 10 667 000 EUR; ugotavlja tudi, da so vsi proračunski prihodki znašali 9 387 070,78 EUR (vključno s 5 120 035,36 EUR, ki predstavljajo 80 % proračuna držav članic, plačanega leta 2011);

                  3.

                  na podlagi letnih računovodskih izkazov opozarja, da so nacionalni nadzorni organi dodelili prispevek v višini 6 400 200 EUR, medtem ko je bil dejansko plačani prispevek 5 120 035,36 EUR; poziva države članice, naj organ za podelitev razrešnice seznanijo z razlogi, zakaj so bili prispevki omejeni na 80 % prvotno predvidene vsote; poziva države članice, naj v prihodnosti prispevajo svoj celotni delež, ko bo organ popolnoma vzpostavljen, saj bi v nasprotnem primeru lahko ogrozile njegove zmogljivosti za primerno izvajanje dodeljenih nalog;

                  4.

                  z zaskrbljenostjo ugotavlja, da določbe finančne uredbe niso v celoti prilagojene finančni shemi organa, saj se 55 % proračuna financira s prispevki držav članic in držav Efta; meni, da bi bilo treba to vprašanje obravnavati najkasneje ob naslednjem pregledu finančne uredbe v zvezi z agencijami, ter poziva Komisijo, naj oceni to stanje ter o tem poroča organu za podelitev razrešnice;

                  5.

                  poziva Komisijo, naj pri naslednjem pregledu dela in načinov financiranja agencij, ki bo predložen najkasneje do 2. januarja 2014, preuči vse možnosti za novo dolgoročno financiranje organa, ki bo zagotovilo njegovo neodvisnost;

                  6.

                  poziva Komisijo, naj oceni možnost priprave predloga, s katerim bi se zagotovilo, da bodo proračuni treh evropskih nadzornih organov v celoti financirani iz proračuna Unije;

                  7.

                  na podlagi letnih računovodskih izkazov ugotavlja, da je bil organ leta 2011 v glavnem osredotočen na ustanovitev in nadaljnjo širitev;

                  8.

                  poudarja pomen ustreznega usklajevanja dodeljenega proračuna in razpoložljivih delovnih mest na eni strani ter nalog, zaupanih organu, na drugi strani, saj bi nesorazmerje lahko privedlo do neuravnoteženega kadrovanja v zvezi z zaposlovanjem osebja organa na eni strani ter vključevanjem nacionalnih strokovnjakov na drugi strani; izraža zaskrbljenost zaradi dejstva, da je Komisija spremenila kadrovski načrt, ki ga je predlagal organ, ne da bi to jasno navedla; poziva Komisijo, naj bo popolnoma jasna glede tega vprašanja in drugih vprašanj;

                  9.

                  s tem v zvezi se seznanja s pomisleki iz predhodnih ugotovitev ocene finančnega sektorja Unije, ki jo je opravil MDS decembra 2012 in v kateri se priporoča povečanje virov in pristojnosti evropskih nadzornih organov, saj je to potrebno za uspešno izpolnjevanje njihovega mandata, obenem pa tudi povečuje neodvisnost njihovega delovanja;

                  10.

                  na podlagi letnih računovodskih izkazov ugotavlja, da je upravni svet na otvoritveni seji organa 10. januarja 2011 sprejel in odobril glavna finančna pravila ter finančno uredbo organa, da bi mu omogočil izvrševanje njegovih pooblastil kot evropskemu organu;

         Računovodski sistem

                  11.

                  na podlagi letnih računovodskih izkazov (9) ugotavlja, da je bilo treba prilagoditi standardno in splošno strukturo proračuna, ki jo je organ sprejel na začetku leta 2011, glede na njegove realne potrebe;

                  12.

                  na podlagi računovodskih izkazov ugotavlja, da je organ 19. aprila 2011 uvedel računovodstvo na podlagi nastanka poslovnega dogodka (ABAC), računovodski sistem, ki ga uporablja Komisija za proračunsko računovodstvo; poleg tega ugotavlja, da je organ v prehodnem obdobju od 1. januarja do 19. aprila 2011 za svoje proračunsko načrtovanje uporabljal orodje, ki temelji na Excelu, in da je bilo v času prehoda pripravljeno poročilo z obveznostmi in plačili, vnesenimi v ABAC;

                  13.

                  ugotavlja, da se plačila, opravljena pred začetkom uporabe sistema ABAC, odražajo le v prehodnem sistemu in se ne odražajo v ABAC; ugotavlja, da se vsakokrat, ko se poročilo o proračunski porabi in izvrševanju pripravi na podlagi ABAC, v Excelovi preglednici ročno združijo podatki, ki v celoti odražajo začetni proračun ter porabo obveznosti in plačil za celotno proračunsko leto;

                  14.

                  na podlagi letnih računovodskih izkazov ugotavlja, da so od leta 2012 naprej vse finančne transakcije v celoti zabeležene v sistemu ABAC;

                  15.

                  na podlagi letnih računovodskih izkazov ugotavlja, da je organ 19. aprila 2011 začel uporabljati sistem SAP, ki je neposredno povezan s sistemom ABAC, ki ga uporablja Komisija; ugotavlja tudi, da je do tega dne organ uporabljal sistem SAGE (10), ki ga je vzpostavil Odbor evropskih nadzornikov za zavarovanja in poklicne pokojnine za finančno računovodstvo, in da je bila 19. aprila 2011 določena prehodna bilanca stanja;

                  16.

                  ugotavlja, da je organ septembra 2011 vzpostavil sistem evidence sredstev, ki ga uporablja Komisija (ABAC Sredstva) za fizično spremljanje posameznih stalnih sredstev (ABAC Sredstva je vključen v računovodski sistem organa);

                  17.

                  pozdravlja, da je zunanji revizor Deloitte Consulting (11) potrdil računovodski sistem organa; ugotavlja, da je bil pregled računovodskega sistema organa izveden oktobra 2012;

                  18.

                  na podlagi poročila Deloitte ugotavlja, da je glede na izvedene postopke potrjevanja skladnosti računovodski sistem organa na splošno skladen z merili, ki jih je določila Komisija (GD za proračun);

                  19.

                  na podlagi poročila Deloitte ugotavlja, da je bilo opredeljenih več področij, na katerih so potrebne izboljšave (v zvezi s pravicami organa do uporabniškega dostopa v ABAC, ki ni v skladu s tekočimi pristojnostmi, postopkom upravljanja uporabniškega dostopa in vidiki sistema ABAC v zvezi z usposabljanjem), ki jih bo organ obravnaval leta 2013; poleg tega ugotavlja, da ta izboljšanja nimajo pomembnega učinka na ugotovljeno splošno skladnost;

         Izvrševanje proračuna

                  20.

                  na podlagi letnih računovodskih izkazov ugotavlja, da je organ ob koncu leta 2011 zabeležil 61,68-odstotno stopnjo izvrševanja proračuna za obveznosti in 58,84-odstotno za plačila;

                  21.

                  ugotavlja, da je stopnja izvrševanja obveznosti za naslov I („Odhodki za zaposlene“) dosegla 92,79 % in da predstavlja glavni dejavnik stopnje izvrševanja; poleg tega ugotavlja, da visok delež proračunskega izvrševanja v naslovu I, zlasti v prvem letu dejavnosti organa, odraža povezavo med njegovimi kadrovskimi potrebami in cilji ter še dodatno opravičuje kadrovske potrebe v letih 2012 in 2013;

                  22.

                  na podlagi letnih računovodskih izkazov ugotavlja, da je bil gonilni dejavnik visoke stopnje izvrševanja proračuna 100-odstotna realizacija kadrovskega načrta v letu 2011;

                  23.

                  na podlagi letnih računovodskih izkazov ugotavlja nizko, 60,41-odstotno stopnjo izvrševanja obveznosti za naslov II („Upravni odhodki“); ugotavlja, da je bilo leto 2011 leto prehoda z Odbora evropskih nadzornikov za zavarovanja in poklicne pokojnine na organ in pripravljalno leto za nove postopke ter zahteve; poziva organ, naj organ za podelitev razrešnice obvesti o ukrepih, ki jih je sprejel za odpravo te pomanjkljivosti; poziva organ, naj organ za podelitev razrešnice obvesti o ukrepih, sprejetih za povečanje stopenj, saj nizka stopnja izvrševanja kaže na težave pri načrtovanju in izvajanju proračuna;

                  24.

                  na podlagi navedb organa ugotavlja, da se od leta 2012 naprej pričakuje obravnava velikega obsega prevodov, predpisov in postopkov v vseh uradnih jezikih Unije; poleg tega ugotavlja, da je organ, kjer je bilo mogoče, znižal stroške organizacije sej, zlasti sej nadzornega odbora in upravnega odbora, in da je enak pristop ubral v zvezi s stroški obveščanja in objav (letno poročilo Odbora evropskih nadzornikov za zavarovanja in poklicne pokojnine za leto 2010 je bilo objavljeno le na njegovi spletni strani, da bi dodatno zmanjšali stroške);

                  25.

                  na podlagi navedb organa ugotavlja, da je bila stopnja izvrševanja obveznosti za naslov II povprečna, saj je organ želel ugotoviti, na katerih področjih bi lahko zmanjšali stroške, in je ta želja prevladala nad dejstvom, da so bila sredstva na voljo;

                  26.

                  na podlagi letnih računovodskih izkazov ugotavlja izjemno nizko, 11,73-odstotno stopnjo izvrševanja obveznosti v naslovu III („Odhodki iz poslovanja“); poziva organ, naj organ za podelitev razrešnice obvesti o ukrepih, sprejetih za povečanje te stopnje, saj nizka stopnja izvrševanja kaže na težave pri načrtovanju in izvajanju proračuna;

                  27.

                  na podlagi navedb organa ugotavlja, da je bila stopnja izvrševanja obveznosti za naslov III zelo nizka zaradi odločitve, da ne začne porabljati in da ne prenese v naslednje leto sredstev, dodeljenih za projekte informacijske tehnologije (IT) na teh ključnih področjih, brez jasne strateške odločitve odbora nadzornikov; poleg tega ugotavlja, da je odbor nadzornikov oktobra 2011 sprejel poročilo organa o specifikacijah podatkov, vključno z izmenjavo posameznih informacij za opredeljene potrebe, ter pooblastil odbor za informacijsko tehnologijo in podatke, naj dopolni poročilo o specifikacijah podatkov;

                  28.

                  na podlagi letnih računovodskih izkazov ugotavlja, da je odbor za informacijsko tehnologijo in podatke začel oddajo javnih naročil in izvajanje sistemov IT v februarju 2012;

                  29.

                  na podlagi letnega poročila (12) organa ugotavlja, da so leta 2011 obveznosti znašale 6 579 663 EUR ali 62 % proračuna za leto 2011, od katerih je bilo plačanih 6 276 158,59 EUR, 303 504,79 EUR pa je bilo samodejno prenesenih v leto 2012;

         Postopki za oddajo javnih naročil

                  30.

                  na podlagi poročila Računskega sodišča ugotavlja, da revidirani postopki javnega naročanja niso bili povsem skladni z določbami finančne uredbe; poziva organ, naj zagotovi, da bodo vse nove pogodbe dodeljene v polni skladnosti s predpisi Unije o javnih naročilih;

                  31.

                  ugotavlja, da je organ od 1. junija 2012 zaposlil uradnika za javna naročila in da so bili določeni delovni postopki za javna naročila, uslužbenci so se udeležili informativnih sej in usposabljanj v zvezi s predpisi Unije o javnih naročilih, razviti so bili modeli v zvezi z javnimi naročili ter začeti vsi postopki javnih razpisov v skladu z ustreznimi predpisi Unije o javnih naročilih;

         Postopki zaposlovanja

                  32.

                  ugotavlja, da je organ uskladil svoje postopke zaposlovanja s priporočili Računskega sodišča; poziva organ, naj organ za podelitev razrešnice obvesti o nadaljnjih ukrepih, ki jih bo sprejel za izboljšanje postopkov zaposlovanja; meni, da lahko nekatere določbe kadrovskih predpisov predstavljajo znatno upravno breme; zato spodbuja Komisijo, naj omogoči določeno stopnjo poenostavitve glede agencij v okviru člena 110 kadrovskih predpisov;

                  33.

                  na podlagi letnih računovodskih izkazov (13) ugotavlja, da je bilo leto 2011 odločilno leto za organ pri ustanavljanju in širjenju enote za kadrovske zadeve, da bi našel ustrezne vire za svoje nove funkcije in naloge; ugotavlja, da je na dan 31. decembra 2012 osebje organa vključevalo 46 začasnih uslužbencev, šest pogodbenih uslužbencev in štiri napotene nacionalne strokovnjake, kar je skupaj 56 uslužbencev;

                  34.

                  sporoča, da so druge pripombe k sklepu o razrešnici, ki so horizontalne narave, zbrane v resoluciji z dne 17. aprila 2013 (14) o uspešnosti, finančnem poslovodenju in nadzoru agencij.

         (1)  UL C 388, 15.12.2012, str. 104.

         (2)  UL L 248, 16.9.2002, str. 1.

         (3)  UL L 298, 26.10.2012, str. 1.

         (4)  UL L 331, 15.12.2010, str. 48.

         (5)  UL L 357, 31.12.2002, str. 72.

         (6)  UL L 331, 15.12.2010, str. 12, člen 62(1).

         (7)  Letni računovodski izkazi 2011, str. 36.

         (8)  Poročilo o proračunu za leto 2011, str. 2.

         (9)  Letni računovodski izkazi 2011, str. 31.

         (10)  SAGE je računovodski sistem, prilagojen malim in srednjim podjetjem, organizacijam ter institucijam.

         (11)  European Banking Authority (EBA), Validation of accounting systems (Evropski bančni organ (EBA), Potrditev računovodskih sistemov), 19.11.2012, Deloitte.

         (12)  Letno poročilo za leto 2011, str. 38.

         (13)  Letni računovodski izkazi za leto 2011, str. 47–48.

         (14)  Sprejeta besedila, P7_TA(2013)0134 (glej stran 374 tega Uradnega lista).


title: 2013/545/EU: Sklep Evropskega parlamenta z dne 17. aprila 2013 o razrešnici glede izvrševanja splošnega proračuna Evropske unije za proračunsko leto 2011, oddelek IV – Sodišče Evropske unije#Resolucija Evropskega parlamenta z dne 17. aprila 2013 s pripombami, ki so del sklepa o razrešnici glede izvrševanja splošnega proračuna Evropske unije za proračunsko leto 2011, oddelek IV – Sodišče Evropske unije

text:
               16.11.2013

               SL

               Uradni list Evropske unije

               L 308/118

         SKLEP EVROPSKEGA PARLAMENTA
   z dne 17. aprila 2013
   o razrešnici glede izvrševanja splošnega proračuna Evropske unije za proračunsko leto 2011, oddelek IV – Sodišče Evropske unije
   (2013/545/EU)
   EVROPSKI PARLAMENT,

               —

               ob upoštevanju splošnega proračuna Evropske unije za proračunsko leto 2011 (1),

               —

               ob upoštevanju konsolidiranega zaključnega računa Evropske unije za proračunsko leto 2011 (COM(2012) 436 – C7-0227/2012) (2),

               —

               ob upoštevanju letnega poročila Računskega sodišča o izvrševanju proračuna za proračunsko leto 2011 z odgovori institucij (3),

               —

               ob upoštevanju izjave o zanesljivosti (4) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2011 v skladu s členom 287 Pogodbe o delovanju Evropske unije pripravilo Računsko sodišče,

               —

               ob upoštevanju člena 314(10) ter členov 317, 318 in 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (5), zlasti členov 50, 86, 145, 146 in 147 Uredbe,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (6), zlasti členov 164, 165 in 166 Uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor in mnenja Odbora za pravne zadeve (A7-0090/2013),

               1.

               podeli razrešnico sodnemu tajniku Sodišča Evropske unije glede izvrševanja proračuna Sodišča Evropske unije za proračunsko leto 2011;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in priloženo resolucijo posreduje Svetu, Komisiji, Sodišču Evropske unije, Računskemu sodišču, Evropskemu varuhu človekovih pravic in Evropskemu nadzorniku za varstvo podatkov ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL L 68, 15.3.2011.

      (2)  UL C 348, 14.11.2012, str. 1.

      (3)  UL C 344, 12.11.2012, str. 1.

      (4)  UL C 348, 14.11.2012, str. 130.

      (5)  UL L 248, 16.9.2002, str. 1.

      (6)  UL L 298, 26.10.2012, str. 1.

      RESOLUCIJA EVROPSKEGA PARLAMENTA
      z dne 17. aprila 2013
      s pripombami, ki so del sklepa o razrešnici glede izvrševanja splošnega proračuna Evropske unije za proračunsko leto 2011, oddelek IV – Sodišče Evropske unije
      EVROPSKI PARLAMENT,

                  —

                  ob upoštevanju splošnega proračuna Evropske unije za proračunsko leto 2011 (1),

                  —

                  ob upoštevanju konsolidiranega zaključnega računa Evropske unije za proračunsko leto 2011 (COM(2012) 436 – C7-0227/2012) (2),

                  —

                  ob upoštevanju letnega poročila Računskega sodišča o izvrševanju proračuna za proračunsko leto 2011 z odgovori institucij (3),

                  —

                  ob upoštevanju izjave o zanesljivosti (4) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2011 v skladu s členom 287 Pogodbe o delovanju Evropske unije pripravilo Računsko sodišče,

                  —

                  ob upoštevanju člena 314(10) ter členov 317, 318 in 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (5), zlasti členov 50, 86, 145, 146 in 147 Uredbe,

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (6), zlasti členov 164, 165 in 166 Uredbe,

                  —

                  ob upoštevanju člena 77 in Priloge VI Poslovnika,

                  —

                  ob upoštevanju poročila Odbora za proračunski nadzor in mnenja Odbora za pravne zadeve (A7-0090/2013),

                  1.

                  pozdravlja dejstvo, da so sredstva za prevzem obveznosti Sodišča Evropske unije (v nadaljevanju: Sodišče) v letu 2011 znašala 335 904 453,30 EUR (323 784 221,30 EUR v letu 2010), stopnja izvrševanja v oddelku IV – Sodišče Evropske unije pa je bila tudi v letu 2011 zelo visoka (več kot 98 % nasploh in več kot 99 % za sredstva v naslovu 2); poudarja, da bi stopnja izvrševanja lahko dosegla 99 %, če Svet ne bi zavrnil prilagoditve plač, ki jo je predlagala Komisija (+ 1,7 % od 1. julija 2011);

                  2.

                  poudarja, da je proračun Sodišča zgolj upravne narave, saj 75 % sredstev porabi za zaposlene v instituciji, 25 % pa za nepremičnine, pohištvo, opremo in razne odhodke iz poslovanja;

                  3.

                  z zadovoljstvom ugotavlja, da je Računsko sodišče v letnem poročilu za leto 2011 navedlo, da ni ugotovilo hujših pomanjkljivosti v zvezi z revidiranimi področji, ki so se nanašala na človeške vire in javna naročila Sodišča Evropske unije;

                  4.

                  pozdravlja dejstvo, da je Računsko sodišče na podlagi svojega revizijskega dela sklenilo, da v skupnih plačilih za upravne in druge odhodke institucij in organov za leto, ki se je končalo 31. decembra 2011, ni bilo pomembnih napak;

                  5.

                  izraža zaskrbljenost, ker je bilo število nerešenih zadev na Splošnem sodišču v letu 2011 še vedno visoko (1 300 nerešenih primerov v letu 2010, 1 308 nerešenih primerov v letu 2011); poudarja, kako pomembno je, da sodni postopki potekajo hitro, ne le za delovanje institucij, temveč tudi za gospodarstvo, saj to povečuje pravno varnost;

                  6.

                  poziva Sodišče Evropske unije, naj preuči, katere vrste organizacijskih sprememb bi lahko prispevale k zmanjšanju števila nerešenih primerov, in je prepričan, da Splošno sodišče potrebuje kadrovsko okrepitev; meni, da bi predlog za imenovanje novih, dodatnih sodnikov na Splošnem sodišču, ki ga Svet še preučuje, lahko prispeval k ublažitvi tega trenda; poziva Splošno sodišče, naj oceni, ali obstajajo dodatni predlogi, ki niso povezani s človeškimi viri, da bi ta trend preusmerili;

                  7.

                  poudarja, da statistični podatki o dejavnostih Sodišča v letu 2011 v splošnem kažejo, da je treba izboljšati učinkovitost, kar zadeva dolžino postopkov: ugotavlja, da je obravnava zahtev za predhodno odločanje v povprečju trajala 16,4 meseca, v primerjavi z letom 2010, ko je trajala 16 mesecev; ugotavlja, da je povprečni čas obravnave neposrednih tožb in pritožb v letu 2011 znašal 20,2 oziroma 15,4 meseca (v primerjavi s 16,7 in 14,3 meseca v letu 2010);

                  8.

                  ugotavlja, da je število novih in rešenih zadev na Sodišču za uslužbence v zadnjih letih zmerno naraščalo (139 novih primerov leta 2010 in 159 leta 2011, 129 rešenih zadev leta 2010 in 166 leta 2011);

                  9.

                  ugotavlja, da je Sodišče v letu 2011 presodilo v 550 zadevah, kar je precej več kot v letu poprej (522 zaključenih zadev v letu 2010), od tega je izreklo 370 sodb in izdalo 180 odločb;

                  10.

                  pozdravlja dejstvo, da se je novembra 2011 začela uporabljati aplikacija e-Curia, ki omogoča elektronsko evidenco postopkovnih listin in obveščanje o njih; z zadovoljstvom ugotavlja, da je ta aplikacija v letih 2011 in 2012 na Sodišču omogočila 25 % manjšo porabo papirja in prihranke v vrednosti 150 000 EUR;

                  11.

                  poudarja, da naj bi sčasoma izmenjava pošte zaradi aplikacije e-Curia skorajda ne bila več potrebna, ta aplikacija pa naj bi omogočila tudi digitalizacijo vhodnih in izhodnih postopkovnih dokumentov ter optimizacijo notranjih delovnih procesov; poziva, da se parlamentarnemu Odboru za proračunski nadzor posreduje natančen opis stroškov za razvoj, vzdrževanje in posodabljanje aplikacije e-Curia;

                  12.

                  zahteva tudi informacije o ukrepih, ki so bili sprejeti, da bi odpravili računalniške okvare, ki lahko neugodno vplivajo na delovanje aplikacije e-Curia;

                  13.

                  ocenjuje kot zelo pozitivno, da je ob koncu leta 2012 aplikacijo e-Curia aktivno uporabljalo štirinajst držav članic, dve državi Evropskega združenja za prosto trgovino in pet evropskih institucij (zlasti Parlament, Svet in Komisija);

                  14.

                  pozdravlja razvoj in izboljšave integriranega sistema upravljanja SAP, ki so ga na medinstitucionalni ravni leta 2008 uvedli Svet, Računsko sodišče in Sodišče Evropske unije in ki je bistven instrument za opravljanje vseh finančnih in proračunskih transakcij Sodišča; meni, da je treba zato zagotoviti njegovo nemoteno delovanje;

                  15.

                  podpira pobudo Sodišča Evropske unije za reformo statuta in pravilnika glede na izzive, s katerimi se sooča zaradi večjega števila zadev; ugotavlja, da so nekatere spremembe, o katerih sta se dogovorila zakonodajalca, že začele veljati in se že izvajajo; upa, da bodo leta 2013 sprejeti nadaljnji in nujni strukturni ukrepi, ki bodo omogočili zlasti imenovanje dodatnih sodnikov na Splošnem sodišču;

                  16.

                  z zadovoljstvom ugotavlja, da je bil razvit nov iskalnik po sodni praksi in da je katalog knjižnice Sodišča na voljo v spletu, kar bo Sodišče kot institucijo Unije približalo državljanom;

                  17.

                  je seznanjen s spremembo upravne sestave Sodišča, saj je bil ustanovljen direktorat za protokol in informiranje; pričakuje, da bo letno poročilo o dejavnostih za leto 2012 vsebovalo podroben opis koristi, ki jih je ta sprememba imela za uspešno delovanje te institucije;

                  18.

                  meni, da si je Sodišče z zbirko umetniških del, ki predstavljajo umetniško dediščino Unije, naložilo zelo velikopotezen projekt, ki zahteva specializirane vire; poziva ga, naj pojasni, kako je ta projekt povezan z njegovimi običajnimi dejavnostmi; ugotavlja, da je Sodišče v letu 2012 za to zbirko, vredno 2 400 000 EUR, plačalo 7 500 EUR zavarovalnine;

                  19.

                  pozdravlja dejstvo, da je Sodišče v letu 2011 petim odstotkom svojih stalnih tolmačev dovolilo, da se učijo dodatnega delovnega jezika; poudarja, da je bilo to mogoče uresničiti z intenzivnimi jezikovnimi tečaji;

                  20.

                  ugotavlja, da se je število zaslišanj in drugih srečanj, na katerih je bilo potrebno tolmačenje, v letu 2011 še povečevalo, kar je mogoče pripisati predvsem širitvi in začetku veljavnosti Lizbonske pogodbe;

                  21.

                  ugotavlja, da medinstitucionalno sodelovanje pri zaposlovanju tolmačev Sodišču omogoča precejšnje prihranke;

                  22.

                  je seznanjen z novimi dejavnostmi generalnega direktorata za infrastrukturo v letu 2011 in poziva Sodišče, naj parlamentarnemu Odboru za proračunski nadzor posreduje nadaljnje informacije o gradbenih projektih za peti prizidek k svojim stavbam;

                  23.

                  pozdravlja dejstvo, da je Sodišče pripravilo temeljito in podrobno letno poročilo o dejavnostih ter vanj vključilo tudi izčrpne informacije o upravljanju kadrovskih virov, kot je zahteval Parlament.

         (1)  UL L 68, 15.3.2011.

         (2)  UL C 348, 14.11.2012, str. 1.

         (3)  UL C 344, 12.11.2012, str. 1.

         (4)  UL C 348, 14.11.2012, str. 130.

         (5)  UL L 248, 16.9.2002, str. 1.

         (6)  UL L 298, 26.10.2012, str. 1.